En mand er dræbt i et større natligt slagsmål i Valby i København. Tre andre blev såret i forbindelse med opgøret, som fandt sted natten til mandag i Akacieparken.

Københavns Politi bekræfter oplysningen i en kort meddelelse lidt over halv ni mandag morgen. Heri hedder det, at offerets pårørende er blevet underrettet. Der er tale om en 27-årig mand, oplyser politiet til Ritzau.

I alt var omkring 15 mennesker involveret i slagsmålet, som ifølge politiet ikke har noget med bander at gøre. I en pressemeddelelse siger lederen af efterforskningen, at offeret døde af knivstik.

- Vi arbejder ud fra formodningen om, at det er to lokale grupper, der er stødt sammen, siger Brian Belling fra Københavns Politi.

Ved 11-tiden oplyser politiet, at der ikke er foretaget anholdelser i sagen.



Ekstra Bladet beretter, at liget af den dræbte i en ligpose er kørt væk i en rustvogn.

En af beboerne i Akacieparken - Ove Dahl - er pensioneret fra sit tidligere arbejde som drabschef i Københavns Politi, skriver Ekstra Bladet.

- Jeg har boet her, siden de byggede det, og det er første gang, at nogen er blevet slået ihjel, men der er ballade fra tid til anden og grupperinger, som mødes her som i andre bydele i København, siger han til bladet.

Politiet oplyser, at ingen af de tre sårede personer er i kritisk tilstand.

Tidligere mandag morgen kom politiet blot med en enkelt officiel melding om sagen.

- Flere tilskadekomne er bragt til Rigshospitalet. Vi er massivt til stede i området, hed det ved firetiden.

Som følge af hændelsen afspærrede Københavns Politi et område nær Akacieparken og Valby Langgade.



Politiet modtog anmeldelsen om slagsmålet på Carl Th. Drejers Vej i Valby klokken 00.40.

/ritzau/